Det var beboeren i huset på Vesterbro i Nykøbing Mors, der selv alarmerede brandvæsenet, da der ved 10.30-tiden var ild i hans hus. - Da vi ankom, var hele overetagen på huset overtændt, men beboeren var selv kommet ud, fortæller Henrik Gade Jespersen, der er indsatsleder ved branden for Nordjyllands Beredskab. Han fortæller, at det var for farligt for brandfolkene at gå ind i huset for at slukke branden. Derfor brød de igennem taget, så de kunne sprøjte vand ned fra en lift. - Vi har også spærret vejen, så en kran kan få flyttet nogle af bygningsdelene, og vi kan blive færdige med efterslukningen, siger indsatslederen. Vesterbro er spærret i begge retninger mellem Næssundvej og Højbro, og Henrik Gade Jespersen forventer, at der først bliver åbnet for trafik sidst i eftermiddag. Genhusning er nødvendig Der var 14 brandmænd i fire slukningskøretøjer tilstede ved branden. Ifølge indsatslederen er første etage på huset totalt brandskadet, mens underetagen er skadet af vand fra slukningen. - Beboeren kan ikke bo i huset og skal genhuses, men vi fik sikret nabobygningen, der ikke har fået brandskader, siger Henrik Gade Jespersen. Ifølge indsatslederen er brandårsagen stadig ukendt.

Referat:
Et hus på Vesterbro i Nykøbing er totalskadet, efter der fredag formiddag udbrød brand i overetagen.